Neuvostoliitossa oli jo ennen Stalinin vainoja pidetty muutamia huomiota herättäneitä suuria kansallisia näytösoikeudenkäyntejä. Niitä olivat muun muassa vuoden 1928 Šahty-oikeudenkäynti, vuoden 1930 Teollisuuspuolueen oikeudenkäynti ja vuoden 1931 ”menševikkien yleisliittolaisen toimiston” oikeudenkäynti, jotka eivät kuitenkaan koskettaneet NKP:n omaa johtoa.